
 Par valsts pētījumu programmu ''Sabiedrības veselība'' 
	Iebildums
Latvijas Veselības un sociālās aprūpes darbinieku arodbiedrība (turpmāk tekstā - LVSADA) nepiekrīt Veselības ministrijas sniegtajam pamatojumam, ar kuru tika noraidīts priekšlikums programmā iekļaut veselības aprūpes cilvēkresursu jautājuma izpēti.
LVSADA uzskata, ka veselības aprūpes cilvēkresursu jautājuma izpēte ir būtisks priekšnoteikums efektīvai sabiedrības veselības politikas plānošanai un īstenošanai. Tādēļ būtu lietderīgi valsts pētījumu programmā “Sabiedrības veselība” paredzēt arī pētījumus par veselības aprūpes darbaspēka pieejamību, darba slodzi, darba vidi un speciālistu piesaisti reģioniem.
Veselības aprūpes sistēmas ilgtspēja ir tieši atkarīga no pietiekama un kvalificēta cilvēkresursu nodrošinājuma. Latvijā jau ilgstoši tiek konstatēts ārstniecības personu trūkums vairākās specialitātēs, kā arī būtiskas teritoriālās disproporcijas speciālistu pieejamībā. Tajā pašā laikā pieaug veselības aprūpes pakalpojumu pieprasījums sabiedrības novecošanās, hronisko slimību izplatības un epidemioloģisko risku dēļ.
Bez sistemātiskas cilvēkresursu situācijas analīzes pastāv risks, ka veselības aprūpes politikas plānošanā pieņemtie lēmumi nebūs pietiekami balstīti datos un var radīt papildu slodzi esošajam personālam, pasliktināt pakalpojumu pieejamību vai kvalitāti.
Pētījumi par veselības aprūpes cilvēkresursiem varētu sniegt būtisku ieguldījumu:
- darba slodzes un darba vides izvērtēšanā veselības aprūpē;
- speciālistu pieejamības un teritoriālā sadalījuma analīzē;
- speciālistu piesaistes un noturēšanas mehānismu izstrādē;
- veselības aprūpes pakalpojumu ilgtspējīgas attīstības plānošanā.
Vienlaikus jāņem vērā, ka cilvēkresursu jautājuma izpēti nav iespējams pilnvērtīgi aizstāt ar atsevišķiem studējošo maģistra darbiem. Maģistra darbi parasti ir ierobežota mēroga pētījumi ar salīdzinoši nelielām izlasēm, īsu izstrādes laiku un individuālu pētniecības fokusu. Tie galvenokārt kalpo studējošo pētniecisko prasmju attīstībai un ne vienmēr nodrošina pietiekamu datu apjomu un metodoloģisko tvērumu, lai veidotu nacionāla līmeņa pierādījumos balstītus secinājumus par veselības aprūpes sistēmas attīstību. Tādēļ maģistra darbi var kalpot kā papildus informācijas avots, bet tie nevar aizstāt koordinētu valsts mēroga pētījumu programmu.
Valsts pētījumu programmas mērķis ir radīt pierādījumos balstītus risinājumus sabiedrības veselības politikas pilnveidei, veselības aprūpes cilvēkresursu jautājuma izpēte būtu loģiski integrējama šīs programmas tematiskajā ietvarā.
LVSADA  aicina  programmas ietvaros paredzēt pētījumu virzienu, kas veltīts veselības aprūpes cilvēkresursu pieejamības, darba slodzes un darba vides analīzei, īpašu uzmanību pievēršot speciālistu piesaistei reģionos un veselības aprūpes sistēmas ilgtspējai.

8.1. publicēti oriģināli zinātniskie raksti Web of Science vai SCOPUS datubāzēs iekļautajos žurnālos vai konferenču rakstu krājumos;
	Iebildums
Latvijas Brīvo arodbiedrību savienība uztur spēkā iebildumu, ka Rīkojuma projektā ir jānosaka minimālais sasniedzamais rādītājs - cik oriģināliem zinātniskajiem rakstiem ir jābūt publicētiem datubāzēs ar augstu citējamību. Pretējā gadījumā Rīkojuma projekts neuzliek nekādus pienākumus attiecībā uz sasniedzamajiem rezultātiem. .  

